Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 552/12/4402	Levice, 5.11.2012
EEČ : 2-31-127-2012

U Z N E S E N I E

Trestná vec:	obvinený XXXXX  
Prečin:	Pytliactvo podľa § 310 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Levice
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
stíhaného za prečin pytliactva podľa § 310 odsek 1 Trestného zákona na tom skutkovom základe, že:
dňa 04. 09. 2012 v čase od 13.30 h do 13.45 h  v katastri obce Vyškovce nad Ipľom na rieke Ipeľ, ktorý ako rybársky revír č. 2-0970 obhospodaruje Slovenský rybársky zväz - Miestna organizácia XXXXX, lovil ryby pomocou rybárskej udice zn. Royal Fishhunters s namontovaným navijakom značky Combat 3003 FD so silónom, na ktorom bol pripevnený plavák červeno-zeleno-hnedej farby a háčik zlatej farby, a to napriek tomu, že nie je držiteľom platného rybárskeho lístka ani povolenia na rybolov.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ v Šahách ukončil skrátené vyšetrovanie v trestnej veci obvineného ml. XXXXX, stíhaného za prečin pytliactva podľa § 310 odsek 1 Trestného zákona na skutkovom základe uvedenom vo výrokovej časti tohto uznesenia a následne predložil k veci sa vzťahujúci spisový materiál s návrhom na podmienečné zastavenie trestného stíhania obvineného.
Preskúmaním spisu som zistil, že sú splnené všetky podmienky v zmysle § 216 odsek 1 písmeno a/, b/, c/ Trestného poriadku na podmienečné zastavenie trestného stíhania.
Podľa citovaného ustanovenia v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
		Obvinený ml. XXXXX je zo spáchania vo výroku tohto uznesenia uvedeného trestného činu usvedčený okrem vlastného priznania aj výpoveďami svedkov XXXXX a XXXXX, príslušníkov Obvodného oddelenia Policajného zboru XXXXX, svedka poškodeného XXXXX, tajomníka (štatutára) Miestnej organizácie Slovenského rybárskeho zväzu v Šahách, ako aj do spisu zadováženými listinnými dôkazmi.
		Horná hranica trestu odňatia slobody za prečin pytliactva podľa § 310 odsek 1 Trestného zákona je 2 roky, teda neprevyšuje 5 rokov, pričom v zmysle § 117 odsek 1 Trestného zákona táto trestná sadzba odňatia slobody sa u mladistvého obvineného znižuje na polovicu.
		Obvinený ml. XXXXX dal súhlas na podmienečné zastavenie trestného stíhania dňa 18. 10. 2012.
		Vo svojom výsluchu zo dňa 18. 10. 2012 vyhlásil, že spáchal skutok, za ktorý je stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne.
		Nakoľko obvinený neulovil žiadnu rybu, Miestnej organizácii SRZ XXXXX nespôsobil žiadnu škodu.
		Obvinený ml. XXXXX v Ústrednej evidencii priestupkov MV SR záznam nemá. Podľa lustrácie v systéme AVIZO Prezídia Policajného zboru Ministerstva vnútra SR v súčasnosti nie je stíhaný za iný trestný čin.
		Zo správy ÚPSVaR Levice, odboru sociálnych vecí, oddelenia sociálnoprávnej ochrany detí a sociálnej kurately Levice vyplýva, že obvinený ml. XXXXX sa doposiaľ nenachádzal v evidencii mladistvých s poruchami správania a nedopustil sa žiadnej trestnej činnosti. Prognóza jeho ďalšieho sociálneho a psychického vývinu je dobrá, rodičia venujú výchove mladistvého dostatočnú starostlivosť.
		Podľa správy starostu obce XXXXX obvinený sa v obci správa slušne, jeho správanie nebolo prerokované komisiou verejného poriadku. Z odpisu registra trestov vyplýva, že doposiaľ nebol súdne trestaný.
		S poukazom na vyššie uvedené skutočnosti, ako aj na osobu páchateľa, s prihliadnutím na jeho doterajší život a na okolnosti prípadu možno podmienečné zastavenie trestného stíhania považovať za dostačujúce.
		Z týchto dôvodov som rozhodol tak, ako je to uvedené vo výrokovej časti tohto uznesenia.
		V zmysle § 217 odsek 1 Trestného poriadku ak obvinený v priebehu skúšobnej doby bude viesť riadny život, prokurátor Okresnej prokuratúry v Leviciach rozhodne, že sa osvedčil. Inak rozhodne, a to prípadne aj počas skúšobnej doby, že sa v trestnom stíhaní pokračuje.
Poučenie:
Proti tomuto uzneseniu môže v zmysle § 216 odsek 5 Trestného poriadku podať sťažnosť obvinený a poškodený, a to do troch dní od doručenia uznesenia, na tunajšiu  prokuratúru. Sťažnosť má odkladný účinok.

Mgr. Gejza Nagy
prokurátor